बिशुनपुरा(गढ़वा) : केंद्र सरकार की ओर से ऑनलाइन दवा बिक्री को मंजूरी देने के खिलाफ शुक्रवार को दवा व्यापारियों ने अपनी दुकानों को बंद रखा। व्यापारियों ने अपर बाज़ार स्थित अंकुर ड्रग स्टोर के पास एकत्रित हो सरकार के खिलाफ नारेबाजी कर प्रदर्शन किया। शहर में दवा स्टोर्स बंद होने के कारण लोगों को परेशानी का सामना करना पड़ रहा है। हड़ताल की जानकारी नहीं होने के कारण एकदिन पहले दवा नहीं खरीद पाए लोग भटक रहे है। बिशुनपुरा केमिस्ट एसोसिएशन के अध्यक्ष गौरी शंकर गुप्ता ने बताया कि ऑनलाइन दवा व्यापार से नशे की प्रवृति बढ़ जाएगी। कारण कि अब तक दुकानदार बिना डॉक्टर की पर्ची के ऐसी दवाइयां नहीं देता है पर अब ऑनलाइन के जरिए कोई भी आसानी से ऐसी दवा मंगवा सकेगा। इसके अलावा नकली और असली दवा को लेकर उलझन रहेगी। साथ ही ऑनलाइन दवा व्यापार को मंजूरी देने कई तरह की गड़बड़ी होगी। इसके विरोध में आज सभी दवा व्यवसायी अपने प्रतिष्ठान को बंद रख रहे है। सरकार के इस निर्णय के विरोध में पूरे भारत में दवा व्यवसाय बंद है। मौके पर ब्यवसायी संघ के अध्यक्ष ओमप्रकाश गुप्ता, मनोज गुप्ता, संतोष चौधरी, गुलाम अंसारी, मो सकील अंसारी सहित सभी दवा ब्यवसायी मौजूद थे।